'Fréttaskýring: Risinn Concordia verður reistur við'
Liðnir eru rúmlega fimm mánuðir frá því að skemmtiferðaskipið Costa Concordia lagðist á hliðina eftir að hafa steytt á skeri nálægt eyjunni Giglio við vesturströnd Ítalíu 13. janúar síðastliðinn. Um borð í skipinu voru rúmlega 4.200 manns frá 60 þjóðlöndum en talið er að 32 hafi týnt lífi í slysinu. Teymi verkfræðinga hefur að undanförnu unnið að gríðarlega umfangsmikilli aðgerð til að koma skemmtiferðaskipinu aftur á réttan kjöl og á flot en skipið marar nú í hálfu kafi og hallast um 80 gráður.
Stærsta aðgerð af þessu tagi
Segja má að aðgerðin við að fjarlægja skipið af strandstað sé jafn djörf og hún er kostnaðarsöm en áætlaður kostnaður hljóðar upp á minnst 300 milljónir bandaríkjadala eða hátt í 38 milljarða íslenskra króna. Aðgerðin er samstarfsverkefni tveggja fyrirtækja sem sérhæfa sig í að fjarlægja skipsflök af strandstað: Titan frá Bandaríkjunum og ítalska fyrirtækisins Micoperi.
Þetta er í fyrsta skipti sem aðgerð af þessu tagi er framkvæmd á svo stóru skipi en Costa Concordia er 290 metra langt og 114.500 brúttótonn.
Verður flutt í niðurrif
Segja má að fyrsti liður aðgerðarinnar hafi verið sá að dæla burt olíu skipsins, alls um 2.300 tonnum. Veruleg hætta var því á mengunarslysi en hinn 24. mars síðastliðinn tókst að tæma olíutanka skipsins.
Næsti liður aðgerðarinnar er sjálfur flutningurinn og stefna verkfræðingar að því að ná skipinu á flot fyrir janúarlok á næsta ári. Þeir eru þó vongóðir um að ná markmiði sínu á skemmri tíma, þrátt fyrir að um sé að ræða umfangsmikla og krefjandi aðgerð.
Fyrst verður skipið fest við ströndina með öflugum stálköplum en það er nauðsynlegur liður til að hindra það í að renna niður á enn meira dýpi og sökkva alveg. Sérstakur pallur verður einnig smíðaður neðansjávar og mun skipið hvíla ofan á honum eftir að hafa verið reist við. Næst verða stórir tankar festir bakborðsmegin á skipinu ásamt togvírum sem notaðir eru við að reisa Costa Concordia aftur á réttan kjöl. Því næst verða sambærilegir tankar festir stjórnborðsmegin og lofti dælt í þá en við það ætti skemmtiferðaskipið að komast á flot á nýjan leik. Að þessu loknu verður hið laskaða skip dregið til hafnar á Ítalíu og rifið niður í brotajárn.
Dýrkeypt mistök
Rannsóknin á tildrögum þess að Costa Concordia rakst á sker, með þeim afleiðingum að skipið lagðist á hliðina eftir að 50 metra löng rifa myndaðist á skrokki þess, beindist einkum að skipstjóranum í upphafi. Þykir allt benda til að skipstjóranum, Francesco Schettino, hafi orðið á mistök, breytt um stefnu skipsins án heimildar og siglt of nálægt ströndinni. Var hann því fljótlega handtekinn ásamt fyrsta stýrimanni, Ciro Ambrosio, í tengslum við rannsóknina og þeir sakaðir um að hafa ekki tekið rétt á málum þegar ljóst var að skipið væri alvarlega laskað. Schettino hefur verið kærður fyrir manndráp af gáleysi; fyrir að hafa strandað skipinu og fyrir að hafa yfirgefið það áður en búið var að flytja alla farþega frá borði.
Athygli rannsakenda hefur einnig beinst að öðrum yfirmönnum skipsins sem og innan skipafélagsins. Schettino er í stofufangelsi og bíður eftir að réttað verði í máli hans.
Systurskip í heimsókn
Skemmtiferðaskipið Costa Pacifica var eitt þeirra fjögurra skipa sem hingað komu síðastliðinn mánudag. Um er að ræða systurskip Costa Concordia og er það rúmlega 114 þúsund brúttótonn að stærð. Um borð í skipinu eru rúmlega þrjú þúsund farþegar sem margir hverjir nýttu tækifærið og fóru í ýmiss konar dagsferðir.
Costa Pacifica kemur til Akureyrar í dag.
Liðnir eru rúmlega fimm mánuðir frá því að skemmtiferðaskipið Costa Concordia lagðist á hliðina eftir að hafa steytt á skeri nálægt eyjunni Giglio við vesturströnd Ítalíu 13. janúar síðastliðinn.
Segja má að aðgerðin við að fjarlægja skipið af strandstað sé jafn djörf og hún er kostnaðarsöm en áætlaður kostnaður hljóðar upp á minnst 300 milljónir bandaríkjadala eða hátt í 38 milljarða íslenskra króna.
Segja má að fyrsti liður aðgerðarinnar hafi verið sá að dæla burt olíu skipsins, alls um 2.300 tonnum.
Næsti liður aðgerðarinnar er sjálfur flutningurinn og stefna verkfræðingar að því að ná skipinu á flot fyrir janúarlok á næsta ári.
Að þessu loknu verður hið laskaða skip dregið til hafnar á Ítalíu og rifið niður í brotajárn.
Rannsóknin á tildrögum þess að Costa Concordia rakst á sker beindist einkum að skipstjóranum í upphafi.
Var hann því fljótlega handtekinn ásamt fyrsta stýrimanni.
Schettino hefur verið kærður fyrir manndráp af gáleysi.